**ΕΞΑΙΡΕΤΙΚΑ ΕΠΕΙΓΟΝ**

Πληροφορίες: Χριστίνα Σαμαρά

**Αθήνα: 13.04.2016**

**Αρ. Πρωτ.: 634**

**Προς: κ. Ευκλείδη Τσακαλώτο, Υπουργό Οικονομικών**

**Θέμα: Ζητείται επίλυση ζητήματος που αφορά στη δήλωση των επιδομάτων από άτομα με αναπηρία στη συμπλήρωση των φορολογικών τους δηλώσεων**

**Κοιν**: Πίνακα Αποδεκτών

**Κύριε Υπουργέ,**

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.)** που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, **με το παρόν επιθυμεί να θέσει υπόψη σας ένα πρόβλημα που έχει προκύψει αναφορικά με τη δήλωση των επιδομάτων από άτομα με αναπηρία στη συμπλήρωση των φορολογικών τους δηλώσεων.**

Σύμφωνα με το έντυπο των οδηγιών του Υπουργείου Οικονομικών για τη συμπλήρωση της φορολογικής δήλωσης φορολογικού έτους 2015, όπως απορρέει από το άρθρο 14 του Ν.4172/2013, οι κωδικοί 659-660 και 619-620 συμπληρώνονται με το εξωιδρυματικό επίδομα και κάθε συναφές ποσό που καταβάλλεται σε άτομα με αναπηρία. Όμως, τα προνοιακά επιδόματα που καταβάλλονται σε άτομα με αναπηρία δεν φέρουν τα χαρακτηριστικά του εισοδήματος, γι' αυτό και δεν πρέπει να συγχέονται με αυτά που αναφέρονται ως "συναφή ποσά" διότι δεν είναι συναφή με μισθούς-συντάξεις ούτε και με το εξωιδρυματικό επίδομα, το οποίο έχει χαρακτηριστεί ως επίδομα τύπου σύνταξης με το αρ.πρωτ.Φ7/1342/6-11-81 έγγραφο του τότε Υπουργείου Κοινωνικών Υπηρεσιών.

Αν τα προνοιακά επιδόματα που καταβάλλονται σε άτομα με αναπηρία δηλωθούν στους κωδικούς 659-660 ή 619-620 τότε σύμφωνα με την ΠΟΛ.1212/24.9.2015 θα συνυπολογιστούν στο συνολικό φορολογητέο εισόδημα, με αποτέλεσμα πολλά άτομα με ποσοστό αναπηρίας από 80% και άνω, να μην μπορέσουν να έχουν την έκπτωση του 100% από τον ΕΝΦΙΑ που δικαιούνται.

Επιπρόσθετα, δεν θα μπορέσει να γίνει σωστός διαχωρισμός από τα ασφαλιστικά ταμεία για τα εισοδηματικά κριτήρια του υπολογισμού του Ε.Κ.Α.Σ., αφού για τον υπολογισμό των εισοδηματικών κριτηρίων λαμβάνεται υπόψη το εξωιδρυματικό επίδομα, όχι όμως τα προνοιακά επιδόματα για ΑμεΑ, τα οποία εξαιρούνται.

**Ως εκ τούτου, ζητάμε το επίδομα που καταβάλλεται από την Πρόνοια στα άτομα με αναπηρία να δηλώνεται στους κωδικούς 781-782, διότι δεν αποτελεί εισόδημα.**

Επιπλέον, το Υπουργείο Οικονομικών έχει διευκρινίσει με το υπ’ αρ. πρωτ.: Δ12 Α 1117818 ΕΞ 2013 έγγραφό του ότι τα ποσά των προνοιακών για ΑμεΑ, αναγράφονται στους κωδ. 781-782 του εντύπου Ε1 της δήλωσης φορολογίας εισοδήματος.

**Κύριε Υπουργέ,**

Ζητάμε την άμεση παρέμβασή σας για την εξέταση του ανωτέρω ζητήματος από τις αρμόδιες υπηρεσίες του Υπουργείου και την επίλυσή του, ώστε να μη θιγούν κεκτημένα δικαιώματα ατόμων με αναπηρία.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

- κ. Τρ. Αλεξιάδη, Αναπληρωτή Υπουργό Οικονομικών

- κ. Γ. Πιτσιλή, Γενικό Γραμματέα Δημοσίων Εσόδων

- Πρόεδρο και μέλη της Διαρκούς Επιτροπής Οικονομικών Υποθέσεων της Βουλής

- Πρόεδρο και μέλη της Διαρκούς Επιτροπής Κοινωνικών Υποθέσεων της Βουλής

- Φορείς Μέλη Ε.Σ.Α.μεΑ.